Ĩ na tä kua tä,
‑Jesus a pitili‑ ĩ na juteu töpö õsi pi kuu noai,
ĩ töpö na,
‑Kamakönö sa kai a hini totio sinomo kuköma,
kamisa na makö nokapalo totio wi,
ĩ makö kupasoö.
Sa kai a hini sinomoti kuköma,
pitili ma ta taö öpa kuki kitä.
Pitili ma ta taö öpa kuköma,
makö uni kusöa kopali kitäö!
‑ ĩ na Jesus a kuuma.
A kuu ha,
‑Ai tänö Abraão samakö ola uni õka maapili nökö.
Ai tänö samakö noa mi kalipalama maapili nökö.
Wi na wa pi kuu salo,
“Makö uni kusöa kopali kitäö!”
wa kuu kule?
‑ töpö kuuma.
Töpö kuu ha,
Jesus aiki,
‑Ĩ na sa kuu kuleö!
Pitili sa:
“Wanisala wa tä tha apati kuköma,
ĩ wanisala tä uni patanö wa õkapali.
Wanisala tänö wa õka totipalöma,
wanisala wa tä thaa sipa apa kuki.
Ai töpönö wa thapo päo wi,
ĩ töpönö wa noa mi kalipalama sinomoti wi,
ĩ töpö na,
‘Ipa ai pö’ wa kuu totio mai kitä.
Ĩ töpö na,
‘Ipa töpö saiö!’
kama töpö hai ĩ pelupö a sai kuu sisaö.
Önö kutenö,
Teusö a hai ĩ pelupö sanö makö uni kusöa kopalöma,
makö uni õka mi tä,
wanisala ma tä thaa husoolö mai kitä.
Makö kusöa kõo totia asapali kitä.
Awai.
Abraão makö ola.
Abraão makö ola maaki,
kamakönö sa kai a hini wani ipö kutenö,
kamakönö sa säpa pi topa kule.
Kamisa na ipa hao anö ta wäsäpili,
kamakö na ĩ sa ta wäsäti kule maaki,
kamakö hai ĩ pö̃ aiki,
‘Ĩ na ma tä thama totioö!’
a kuu läoö ha,
ĩ na ma tä thama totio hö̃töoö” ĩ na kamakö na sa kuu kule.
Ĩ pitili sa sai a totiwöö!
‑ Jesus a kuuma.
A kuu ha,
‑Nö patapö Abraão a hai,
kamisamakö hai ĩ hao a pasiwö‑ töpö kuu hö̃töoö ha,
Jesus aiki,
‑Abraão ulupö makö aköna,
Abraão a kuati noai na,
ĩ na makö kua tolea totitila pi.
Teusö anö pitili ta wäsä noai,
ĩ sa ta hini nö,
kamakö na sa ta wäsä totioma maaki,
sa säpa pi topa apa pikia kulai.
Kamakö kuati wi na,
ĩ na Abraão a kuati pasio maama.
Kamakö hai ĩ pö̃ a kuati wi na,
ĩ na kamakö kuati hö̃töoö‑ ĩ na Jesus a kuuma.
A kuu ha,
‑Teusö a hai ĩ pelupö samakö asawö.
Kamakö hai ĩ pö̃ a sami ipö.
Ai tä kua mai kitä.
Teusö a hai ĩ pelupö samakö sai‑ töpö kuuma.
Ĩ na töpö kuu ha,
Jesus aiki,
‑Teusö a na sa kutioma,
huki hi tä uli na sa kua nömötia kule.
Önö kutenö,
Teusö a hai,
kamakö hai ĩ pö̃ a aköna,
kamakönö sa noima pola pi.
Kama sa pi saimo päo nö kuno mai.
Ipa hao anö sa simöaö ha,
hisimö sa huma.
Wi na makö pi kuu salo,
kamakönö sa kai a hini mi ipö?
Sa kai a hini wani ipö salo,
kamakönö sa kai a hini totio mi.
Sai tä sai pata hai ĩ pelupö makö pasiwö.
Au hao Sai tä patanö tä thama wi,
ĩ pelupö makönö ĩ ma tä thama pi topa naio hö̃töoö.
Somi tä sai tä,
Sai tä sai patanö sanöma makö sätima,
huki töpö sä soatioö.
A pitilimo wi ĩ tä pii mi.
A pitilimo tai mi.
A holisimo sinomoö.
Töpö holisimo wi,
ĩ töpö hai ĩ pö̃ a.
Önö kutenö,
pitili sa ta wäsä tä,
“Jesus a pitili” makö pi kuu mi.
Ai wa aiki,
“Jesus anö wanisala tä thama” ai wa kuu pitilimo totio kitä ta o?
Ma.
Ĩ na ai wa kuu pitilimo mai kitä.
Pitili tä sai a wäsäti kule ta makö pi kuu mai,
wi na makö pi kuu salo,
“Holisimo hãtoa kule” makö pi ku upaö?
Wi na makö pi kuu salo,
sa kai a hini wani ipö?
Teusö wa thapo totio kuköma,
Teusö wa kai a hinini kitä.
Teusö ma thapo mi kutenö,
Teusö ma kai a hini mi päwö‑ ĩ na Jesus a kuuma.
Ĩ na Jesus a kuu ha,
‑“Samatia tili wa.
Sai wa tä thapo pasio wi,
ĩ wa” samakö kuupili,
ĩ pitili ta kuoma‑ ĩ na ĩ juteu töpö kuuma.
Töpö kuu ha,
‑Sai sa tä thapo wi ĩ sa mai kitäö!
Sa isi wanihipaloti maneö!
‑ Jesus a kuu nö,
‑Ipa hao sa komoapalama mai,
ipa hao sa hini totiatalo opaö.
Kamakönö sa komoapalama pasioö.
“Pata tä Jesus a totiatalo opawö” kamisanö sa töpö pi thama pi topa mi.
“Pata tä Jesus a totiatalo opatiwö” ĩ na ai tänö töpö pi thama pi topa pasioö.
Kamisa na ĩ anö tä makokama läapalo pasio kitä.
“Kawanö sa kai a hini totio wi,
ĩ wa noma mai kitäö!
Teusö a na ĩ wa kuo soatio kitäö!”
kamakö na sa kuu kuleö!
Pitili sa‑ Jesus a kuuma.
Ĩ na Jesus a kuu ha,
‑Sai wa tä thapo totia alu kule.
Wa isi waniha totia waikia alu kule‑ töpö kuu nö,
‑Abraão a pata nomasoma.
Teusö a kai a wäsä totio noai,
ĩ töpö noma naisoma.
Ĩ töpö nomasoma maaki,
“Kawanö sa kai a hininöma,
wa noma pasio mai kitäö!”
wa kuu pasia alu kule.
Kamisamakö hai ĩ hao Abraão kolo tä nomasoma.
“Abraão a na sa patamo hasua apa asa wi sa” wa kuu alu kule?
Teusö a kai a wäsä totio noai,
ĩ töpö noma naisoma.
Ĩ witi pili wa pasiwö?
Wi na wa kuu kule?
‑ ĩ na juteu töpö kuuma.
Ĩ na töpö kuu ha,
‑“Sa totiatalo opawö” kama sa sai kuu aköna,
“Ĩ pitili tä sai a totiwöö!”
makö pi kuu mi kipi.
Ipa hao Teusö a na,
“Ipa Teusö a” makö holisi kuu wi,
ĩ aiki,
“Jesus a totiatalo opawö” kama kuu kule.
Kamakönö Teusö ma tai mi pasiwö.
Kamisanö Teusö sa taö öpa asa sisaö.
“Teusö sa tai mi” sa kuu aköna,
kamakö holisimo kua wi na,
ĩ na sa holisimo kua naina pi.
Teusö sa taö öpaö.
Kamisanö Teusö sa kai a hini totio opaö.
Kamakö hai ĩ pö̃ Abraão kolo tä aiki,
“Teusö anö kaikana tä simöpa piale,
ĩ sa huu tati kuleö!”
a pi pata kuu nö,
a pi mönaha apama.
Abraão a patanö sa huu talalö nö,
a pi pata topa apama‑ Jesus a kuuma.
A kuu ha,
‑Hĩsa wa soawö.
Kawa na 50 tä inama kupo paio mai ha,
wa kua soa kule nökö.
Kawanö Abraão wa tapa waikioma ta o?
‑ töpö kuu ha,
‑“Abraão a pata kua paia mi tä,
kamisa kuo soma paitioma” ĩ na sa kuu kule.
Sa holisi mai kitäö!
‑ Jesus a kuuma.
Ĩ na Jesus a kuu ha,
maa manö Jesus a säsäpö,
maa mapö sua soatalalöma maaki,
Jesus a sosa läiki nö,
Teusömo wi a sai sika pata hamö a kuoma,
a hua kõa soa pätasolöma.